Document ID: 32012D0091

DEĊIŻJONI TAL-KUNSILL
tat-23 ta’ Jannar 2012
dwar l-iffirmar, f’isem l-Unjoni Ewropea, u l-applikazzjoni provviżorja tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Kommunità Ewropea u r-Repubblika tal-Możambik
(2012/91/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-Artikolu 218(5) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-22 ta’ Novembru 2007, il-Kunsill adotta r-Regolament (KE) Nru 1446/2007 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Możambik (1) (“il-Ftehim”). Ġie anness miegħu Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim (2). Dak il-Protokoll skada fil-31 ta' Diċembru 2011.
(2)
L-Unjoni nnegozjat mal-Możambik Protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik (“il-Protokoll”), li jagħti opportunitajiet tas-sajd lill-bastimenti tal-UE fl-ilmijiet li fihom il-Możambik għandu s-sovranità jew il-ġuriżdizzjoni fir-rigward tas-sajd.
(3)
B’riżultat ta’ dawk in-negozjati, fit-2 ta’ Ġunju 2011 ġie inizjalat il-Protokoll.
(4)
Sabiex tiġi żgurata l-kontinwazzjoni tal-attivitajiet tas-sajd mill-bastimenti tal-UE, il-Protokoll għandu jiġi applikat provviżorjament mid-data tal-iffirmar tiegħu, kif provdut fl-Artikolu 15 tiegħu.
(5)
Il-Protokoll għandu jiġi ffirmat u applikat b’mod provviżorju sakemm jitlestew il-proċeduri għall-konklużjoni tiegħu,
ADOTTA DIN ID-DEĊIŻJONI:
Artikolu 1
L-iffirmar tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik huwa b’dan approvat f’isem l-Unjoni Ewropea, suġġett għall-konklużjoni tal-imsemmi Protokoll.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill għandu jinnomina l-persuna jew il-persuni li għandhom is-setgħa jiffirmaw il-Protokoll, f’isem l-Unjoni.
Artikolu 3
Il-Protokoll għandu jiġi applikat b’mod provviżorju mal-iffirmar tiegħu (3), pendenti t-tmiem tal-proċeduri għal konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-addozzjoni tagħha.
Magħmul fi Brussell, it-23 ta’ Jannar 2012.

Labels: 18
15
5
6